b"\n_START_ARTICLE_\nHeavy metal-t\xc3\xb8dler\n_START_PARAGRAPH_\nHeavy metal-t\xc3\xb8dler, (engelsk: rock dots/heavy metal umlauts, humoristisk r\xc3\xb6ck d\xc3\xb6ts/ h\xc3\xab\xc3\xa4v\xc3\xbf m\xc3\xabt\xc3\xa4l \xc3\xbcml\xc3\xa4\xc3\xbcts), er bruken av t\xc3\xb8dler som dekorasjon i heavy metal-bandnavn._NEWLINE_Kjente band som benytter seg av t\xc3\xb8dler i bandnavnet er Blue \xc3\x96yster Cult, M\xc3\xb6tley Cr\xc3\xbce, Queensr\xc3\xbfche, Crashd\xc3\xafet og Mot\xc3\xb6rhead. Heavy metal-t\xc3\xb8dler har opp gjennom \xc3\xa5rene blitt parodiert i filmer som This Is Spinal Tap, der t\xc3\xb8dlene ble plassert over 'n'-en.\n_START_SECTION_\nHistorikk\n_START_PARAGRAPH_\nSkikken med \xc3\xa5 skrive bandnavn med t\xc3\xb8dler i frakturstil i heavy metal-sammenheng begynte med, avhengig av kilde, det amerikanske bandet Blue \xc3\x96yster Cult, alternativt britiske Black Sabbath, begge 1970. Bruken av slike tegn er ment \xc3\xa5 f\xc3\xb8re tankene til germanere, vikinger og gotikk, som tradisjonelt i hardrockkretser fremkaller assosiasjoner til stereotype egenskaper som mot og styrke. Heavy metal-t\xc3\xb8dler brukes vanligvis ikke for \xc3\xa5 forandre uttalen av bandnavnet men har en utelukkende dekorativ hensikt."